钦定古今图书集成/明伦汇编/官常典/第736卷 > 陈性善 黄墀 陈子方
## 钦定古今图书集成/明伦汇编/官常典/第736卷 > 陈性善 黄墀 陈子方

按《明外史》本传：“性善，名复初，以字行，山阴人，洪武三
十年进士。胪唱过御前，帝见其容止凝重，属目久之，
曰：‘君子也’。授行人司副，迁翰林检讨。初，诚意伯基卒，
诏御史李铎往取遗书，基子琏出观象玩占诸秘册，
随铎诣阙上之。性善工书，召入便殿翻录。帝威严，见
者多惴恐，至惶汗不成一字。性善举动安详，字画端”
好。帝大悦，赐酒馔，留竟日。家人以为死矣。比出，大惊
喜。建文帝即位，荐起流人薛正言等数辈。云南布政
使韩宜可隶谪籍，亦以性善言，起副都御史。帝居东
宫时已习知性善名，至是遂擢礼部侍郎。一日退朝，
独留赐坐，问治天下要道，使手书以进。性善尽所言，
悉从之。已，辄为有司所格。性善进曰：“陛下不以臣不
肖，猥承顾问，臣既僭尘圣听，许臣必行。未几辄改，事
同反汗，何以信天下？”帝为动容。燕师起，改副都御史
监军。灵璧。战败，与大理丞彭与明、钦天监副刘伯完
等皆被执北去，悉纵还。性善曰：“辱命，罪也，奚以见吾
君？”朝服跃马入于河以死。燕王入京师，诏加追戮，徙
其家于边，已而赦还。馀姚黄墀、陈子方与性善友，亦
同死节。万历初，巡抚浙江都御史萧廪请于会城建
祠，祀性善暨程本立等，许之。福王时，赠性善太子太
保、左都御史，谥“忠节。”